* মুসলিম বিশ্বের জনক হযরত ইব্রাহিম (আ.) প্রায় আড়াই হাজার বছর আগে আল্লাহর প্রতি আনুগত্য দেখাতে উপাসনালয় হিসেবে প্রথম কাবা ঘর তৈরি করেন। তবে এখন সেই কাবা’র তেমন কিছু অবশিষ্ট নেই। প্রাকৃতিক বিপর্যয় ও শত্রুদের হামলায় ক্ষতিগ্রস্ত হওয়ার পর একেকবার একেক যুগে এই স্থাপনাটি সংস্কার করা হয়। আমাদের নবী হযরত মুহাম্মদ (সা.) এর সময়ে বড় ধরনের সংস্কার হয় কাবা ঘরটিতে। সে সময় আল্লাহ প্রদত্ত পবিত্র পাথর ‘হাজরে আসওয়াদ কাবা’র কোন স্থানে রাখা হবে তা নিয়ে বিভিন্ন গোত্রের মধ্যে রক্তক্ষয়ী সংঘর্ষের আশঙ্কা দেখা দেয়। মহানবী সে আশঙ্কা দূর করে একটি চাদরের মাঝখানে রেখে তার চারপাশে গোত্র প্রধানদের ধরতে বলেন। এরপর হাজরে আসওয়াদ স্থাপন করা হয় কাবা’র নির্দিষ্ট জায়গায়। সর্বশেষ বড় ধরনের সংস্কার হয় ১৯৯৬ সালে। আধুনিক প্রযুক্তি ব্যবহার করে কাবা’র অনেক পাথর প্রতিস্থাপন করা হয়, ভিত্তি মজবুত করা হয় ও নতুন ছাদ তৈরি করা হয়। এতে করে কয়েকশ বছর কাবা ঘর অক্ষত থাকবে ধারণা করা হচ্ছে।